এই প্রয়োজনে সান্দ্রার দিকে হাত বাড়িয়ে দেন পোল্যান্ডে নিযুক্ত বাংলাদেশের অনারারি কনস্যুল ওমর ফারুক। যতটুকু সম্ভব, ততটুকু দিয়ে তিনি সহযোগিতা করে যাচ্ছেন সান্দ্রাকে। পয়লা বৈশাখ বা ২১ ফেব্রুয়ারি উপলক্ষে ওমর ফারুক আয়োজন করেন বিশেষ অনুষ্ঠানের। সেখানেও যুক্ত হন সান্দ্রা। বাংলায় গান গান, কবিতা আবৃত্তি করেন। এ বছর একুশে ফেব্রুয়ারি উপলক্ষে আয়োজিত অনুষ্ঠানে প্রায় স্পষ্ট উচ্চারণে সান্দ্রা আবৃত্তি করেন কবি শামসুর রাহমানের ‘স্বাধীনতা তুমি’ কবিতাটি। এ ছাড়া কয়েকজন বাংলাদেশির সঙ্গে কণ্ঠ মেলান ‘আমি বাংলায় গান গাই’ গানের সঙ্গে।